  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов аслаз косэменыз улосвыл кивалтэтлэн тӧроезлэсь ужзэ быдэсъясе Ярослав Семёновез ик кельтӥз. Кызьы верамын элькун тӧролэн но кивалтэтлэн нимлыко сайтазы туннэ, 11-тӥ куарусёнэ, шараям ужкагазын, Ярослав Семёнов ужоскетъёсты быдэсъялоз «Удмурт Элькунысь кивалтэтлэн тӧроезлэсь ужзэ быдэсъясь Савельев Виктор Алексеевич отпускын дыръя 2017-тӥ арысь 11-тӥысен 22-тӥ куарусёнозь». Тодэ вайытом, 9-тӥ гудырикошконэ Ярослав Семёнов Удмуртилэн вице-премьерезлэн воштӥсезлэсь ужзэ быдэсъясе юнматэмын вал, нош 17-тӥ гудырикошконэ Александр Бречалов солы кивалтэтлэн тӧроезлэсь ужоскетъёссэ сётӥз. Косэмын верамын вал, Семёновлы со ужоскетъёс Виктор Савельев отпускын дыръя 17-тӥ гудырикошконысен 10-тӥ куарусёнозь сётэмын шуыса. Азьвылгес Удмуртиысь кивалтэтлэн тӧроезлэсь ужзэ быдэсъясь Виктор Савельев интыужаз уз берытскы шуыса ивортэмын вал. Тегъёс: ВикторСавельев Удмуртия кивалтэт АлександрБречалов ЯрославСемёнов  